‘দাগি অযোগ্য’ -দের তালিকায় জুড়ল আরও নাম!

কলকাতা: শনিবার রাতেই অযোগ্যদের তালিকা প্রকাশ করেছে এসএসসি (SSC)। আরও বাড়ল এসএসসিতে অযোগ্যদের তালিকায় নামের সংখ্যা। ১৮০৪ থেকে বেড়ে হল ১৮০৬। এবার তালিকায় সংযুক্ত হল চোপড়ার বিধায়কের মেয়ে রোশনারা বেগমের (Roshnara Begam) নাম।

সুপ্রিম কোর্টের নির্দেশ মেনে ২০১৬ সালের শিক্ষক নিয়োগের পরীক্ষায় বেআইনিভাবে চাকরি পাওয়া দাগিদের তালিকা প্রকাশ করে স্কুল সার্ভিস কমিশন (School service commission)। শনিবার রাতে প্রকাশিত কমিশনের তালিকা বলছে, মোট দাগি শিক্ষকদের নাম ও রোল নম্বর প্রকাশ করা হয়েছে। তবে দাগি শিক্ষকদের মধ্যে কারা নবম – দশমের, কারা একাদশ- দ্বাদশের তা বলা নেই। তালিকায় নেই ওই শিক্ষকদের স্কুলের নাম। এরই মধ্য়ে এবার অযোগ্যদের তালিকায় আরও দুজনের নাম যুক্ত করল এসএসসি। যেখানে নাম রয়েছে, চোপড়ার বিধায়কের মেয়ে রোশনারা বেগম ও সঞ্চিতা দাসের।

আরও পড়ুন: অযোগ্যদের তালিকা প্রকাশ করল SSC, কতজনের নাম রয়েছে?

আগামী ৭ সেপ্টেম্বর এবং ১৪ সেপ্টেম্বর এসএসসির নিয়োগ পরীক্ষা রয়েছে। সুপ্রিম কোর্টের বিচারপতি সঞ্জয় কুমার এবং বিচারপতি সতীশচন্দ্র শর্মার বেঞ্চের নির্দেশ রয়েছে, ‘দাগি অযোগ্য’ প্রার্থীরা পরীক্ষায় বসতে পারবেন না। এ অবস্থায় গত বৃহস্পতিবার সুপ্রিম কোর্ট নির্দেশ দিয়েছিল, অযোগ্য চাকরিপ্রাপকদের নামের তালিকা সাত দিনের মধ্যে প্রকাশ করতে হবে কমিশনকে। সেই নির্দেশ মত শনিবার রাতে দাগিদের তালিকা প্রকাশ করল এসএসসি।

অন্য দিকে, নাম প্রকাশের পর এসএসসির বিরুদ্ধে আদালতের দ্বারস্থ হতে চলেছেন দাগি অযোগ্যদের তালিকায় থাকা শিক্ষকেরা। তাঁদের দাবি, এসএসসি পিঠ বাঁচাতে এই তালিকা প্রকাশ করেছে। ‘অযোগ্য’ বলে চিহ্নিত এক শিক্ষক কমলেশ কাপাট বলেন, ‘‘কিসের উপর ভিত্তি করে এসএসসি এই তালিকা প্রকাশ করল, সেটা আমরা আদালতে জানতে চাইব। সুপ্রিম কোর্ট নিজেই তো সম্পূর্ণ রূপে ঠিক করে দিতে পারেনি কারা যোগ্য কারা অযোগ্য। তা হলে এই তালিকার বৈধতা কী?’’ সোমবার এই তালিকার বিরুদ্ধে আদালতে মামলা করবেন বলে জানিয়েছেন তাঁরা।